Kuusamoon Kitkajoen äärelle suunniteltu kobolttikaivos testaa kunnan kaavoitusvallan rajoja ja luonnon ystävien hermoja.

Viime vuonna perustettu australialainen Latitude 66 Cobalt -yhtiö haluaisi perustaa Kuusamon ensimmäisen kaivoksen Juomasuolle, vain 1,5 kilometrin päähän Oulangan kansallispuiston läpi kulkevasta Kitkajoesta.

Latituden pääomistajina on kolme australialaisesta sijoittajaa. Yhtiön mukaan hanke on kannattava ja ympäristölle vaaraton.

Laaja vastustajien joukko pitää hanketta taloudellisesti perustelemattomana ja merkittävänä ympäristöriskinä etenkin vesistölle.

Latitude-yhtiö osti viime vuonna niin ikään australialaiselta Dragon Mining -kaivosyhtiöltä tämän kaivoshankkeet Kuusamossa ja Posiolla.

Kuusamossa Latitude keskittää ponnistelunsa Juomasuolle, missä on vanha Outokummun koeavolouhos.

Dragon Mining havitteli Kuusamosta kultaa, mutta Latitude haluaa etenkin kobolttia.

Latituden Suomen-yhtiön toimitusjohtajan Thomas Hoyerin mukaan kännyköiden ja sähköautojen akkuihin tarvittavan koboltin hintakehitys ja runsaus Juomasuolla tekevät hankkeesta kannattavan.

Kuusamon kaupunginvaltuusto päätti vuonna 2016 äänin 39–4 strategisesta yleiskaavasta, joka kieltää kaivostoiminnan matkailun ydinalueilla, myös Kitkan varrella ja Juomasuolla.

Vuodesta 2012 lähtien Kuusamoon kaivosta puuhannut Dragon Mining valitti kaavasta, ja kesäkuussa 2018 Pohjois-Suomen hallinto-oikeus kumosi kaavapäätöksen kaivostoimintaa rajoittavilta osiltaan.

Kaupunki on hakenut hallinto-oikeuden päätökseen valituslupaa korkeimmasta hallinto-oikeudesta (KHO).

Ympäristöoikeuden professori Tapio Määttä Itä-Suomen yliopistosta pitää kaavakiistaa ennakkotapauksena.

”Nyt testataan sitä, voiko kunta jo yleiskaavassa päättää etukäteen tietyn elinkeinotoiminnan kieltämisestä.”

Oikeuskiista ei kuitenkaan ole ratkaiseva Latituden kaivosasiassa. Vaikka KHO:kin pitäisi yleiskaavan kaivostoiminnan rajoituksia laittomina, kaupunki voi asemakaavapäätöksellä tyrmätä kaivoksen tulon.

Latituden Thomas Hoyer vakuuttaa, että yhtiö toimisi täysin eri tavalla kuin vihat niskaansa saanut Dragon Mining.

”Emme suunnittele avolouhosta, vaan menemme maan alle.”

Hoyer sanoo Latituden myös kuuntelevan kansalaisia sekä hyödyntävän ympäristöystävällistä suljettua vesikiertoa ja kuivarikastusmenetelmiä.

Latituden viime keväänä Taloustutkimuksella teettämässä kyselyssä 59 prosenttia kuusamolaisista kuitenkin vastusti kaivosta, vaikka se saisi ympäristöluvan.

”Ihmiset ovat entistä vahvemmin sitä mieltä, että tänne ei haluta kaivamista eikä rikastamoa, jotka vaarantaisivat vesistöjä”, sanoo Pro Kuusamo -kansalaisliikkeen varapuheenjohtaja Jokke Kämäräinen.

Vesistöriski on kansainvälinen, sillä Kitkajoki laskee Venäjän Paanajärveen samannimisessä kansallispuistossa.

Kämäräisen mukaan hätäilyyn ei ole syytä. Latitude voi hakea kaivoslupaa vain omalle kiinteistölleen, joka ei alkuunkaan riitä kannattavaan kaivostoimintaan.

Levittäytyminen tarpeeksi suurelle alueelle puolestaan vaatisi niin valtavat lupaprosessit ja asennemuutoksen, että Kämäräinen pitää kaivoksen toteutumista äärimmäisen epävarmana.

Kaivoshankkeen taustalla on jo yksi Dragon Miningin puutteellisena hylätty ympäristövaikutusten arviointiselvitys (YVA) vuodelta 2014.

Latitude joutuisi ensin laatimaan uuden lupaviranomaisia tyydyttävän YVA-selvityksen. Vasta tämän jälkeen yhtiö voisi alkaa hakea ympäristö- ja vesilupia, ja vielä niiden jälkeenkin kaupunki voisi kaavoituspäätöksellään estää hankkeen.

”Paniikkiin ei ole aihetta, vaikka yhtiö sitä yrittääkin lietsoa”, sanoo Kämäräinen.